b'\n_START_ARTICLE_\nFlying Tiger Linen lento 66\n_START_SECTION_\nLennon tapahtumat\n_START_PARAGRAPH_\nLennonjohto antoi Kuala Lumpuria l\xc3\xa4hestyv\xc3\xa4ll\xc3\xa4 koneelle NDB-l\xc3\xa4hestymisen (non-directional beacon) kiitotielle 33 tarkkuusl\xc3\xa4hestymisen sijasta. Miehist\xc3\xb6 sai lennonjohdolta selvityksen "Kayell"-pisteeseen (morsekoodi "KL"), joita tosin oli lentokent\xc3\xa4n ymp\xc3\xa4rist\xc3\xb6ss\xc3\xa4 nelj\xc3\xa4. Kahden eri radiomajakan koodi oli "KL", kuten my\xc3\xb6s lentokent\xc3\xa4n VOR-majakan. Lis\xc3\xa4ksi lennonjohto k\xc3\xa4ytti toisinaan lentokent\xc3\xa4st\xc3\xa4 lyhennett\xc3\xa4 "KL" (Kuala Lumpurin sijaan). Miehist\xc3\xb6 ei ollut varma, mihin n\xc3\xa4ist\xc3\xa4 "KL"-pisteist\xc3\xa4 heid\xc3\xa4t oli selvitetty. Ohjaamon \xc3\xa4\xc3\xa4ninauhurin tallentamasta keskustelusta k\xc3\xa4y ilmi, ett\xc3\xa4 miehist\xc3\xb6 kiisteli siit\xc3\xa4, mik\xc3\xa4 radio laitetaan millekin taajuudelle ja mik\xc3\xa4 l\xc3\xa4hestyminen suoritettaisiin. Viel\xc3\xa4 lennon viimeisill\xc3\xa4 hetkill\xc3\xa4 kapteeni puhui kiitotien 33 ILS-l\xc3\xa4hestymisest\xc3\xa4, jonka toimimattomuudesta oli kerrottu miehist\xc3\xb6n saamissa tiedotteista ja jonka lennonjohto oli viel\xc3\xa4 vahvistanut olevan poissa k\xc3\xa4yt\xc3\xb6st\xc3\xa4._NEWLINE_Lennonjohto antoi miehist\xc3\xb6lle ohjeen: "Tiger 66, descend two four zero zero." (Tiger 66, laskeudu kaksi nelj\xc3\xa4 nolla nolla.) To- ja two-sanojen samankaltaisen \xc3\xa4\xc3\xa4nt\xc3\xa4misasun vuoksi miehist\xc3\xb6 kuitenkin luuli lennonjohtajan sanoneen "descend to four zero zero" (laskeudu nelj\xc3\xa4 nolla nollaan). Kapteeni kuittasi t\xc3\xa4m\xc3\xa4n: "Okay, four zero zero." (Okei, nelj\xc3\xa4 nolla nolla.), kun kunnollinen kuittaus olisi ollut: "Roger, descend and maintain four hundrer feet." (Selv\xc3\xa4, laskeudun ja pid\xc3\xa4n nelj\xc3\xa4sataa jalkaa.)._NEWLINE_Koneen GPWS-j\xc3\xa4rjestelm\xc3\xa4 varoitti useasti siit\xc3\xa4, ett\xc3\xa4 kone l\xc3\xa4hestyi maanpintaa. Miehist\xc3\xb6 ei kuitenkaan huomioinut n\xc3\xa4it\xc3\xa4 varoituksia, ja kone t\xc3\xb6rm\xc3\xa4si kukkulaan 437 jalan korkeudella merenpinnasta. Kaikki miehist\xc3\xb6n j\xc3\xa4senet eli kapteeni, per\xc3\xa4mies, lentomekaanikko ja matkamekaanikko kuolivat onnettomuudessa. Kone syttyi tuleen ja paloi kahden p\xc3\xa4iv\xc3\xa4n ajan.\n_START_SECTION_\nSyyt\n_START_PARAGRAPH_\nOnnettomuuteen johtava tekij\xc3\xa4 oli Kuala Lumpurin lennonjohdon ja koneen kapteenin k\xc3\xa4ytt\xc3\xa4m\xc3\xa4 fraseologia, joka ei ollut ICAO:n ohjeen mukaista. T\xc3\xa4m\xc3\xa4 aiheutti kommunikaatio-ongelmia, joiden vuoksi miehist\xc3\xb6 ymm\xc3\xa4rsi v\xc3\xa4\xc3\xa4rin lennonjohtajan ohjeen. Onnettomuuden perimm\xc3\xa4iset syyt olivat kuitenkin se, ettei miehist\xc3\xb6 suorittanut l\xc3\xa4hestymist\xc3\xa4 oikein, huono henkil\xc3\xb6resurssien hallinta ja heikko tilannetaju.'